ΓΡΑΠΤΗ ΕΡΩΤΗΣΗ E-1731/96 υποβολή: Cristiana Muscardini (NI) προς την Επιτροπή (25 Iουνίου 1996)

Θέμα: Αποδοτικότητα και αποτελεσματικότητα του πληροφορικού συστήματος της Ευρωπαϊκής Ένωσης

Επισημαίνοντας ότι οι τράπεζες δεδομένων της ΕΕ χρησιμοποιούν επεξεργαστές από τρεις τουλάχιστον διαφορετικές μάρκες, με τρία διαφορετικά λειτουργικά συστήματα και ανομοιογενή συστήματα αναζήτησης, πράγμα το οποίο δημιουργεί προβλήματα στους διαχειριστές συστημάτων.

Επισημαίνοντας ότι η ίδια η διάρθρωση των βάσεων δεδομένων είναι περίπλοκη και μη προσαρμοσμένη στις ανάγκες, μη επιτρέποντας ενίοτε την ανεύρεση ενός συγκεκριμένου εγγράφου, ακόμη και όταν κανείς διαθέτει την ημερομηνία έκδοσης και τον αριθμό του εγγράφου.

Επισημαίνοντας ότι η διασύνδεση χρήστη των εν λόγω τραπεζών δεδομένων είναι αρκετά πρωτόγονη και δεν επιτρέπει την ευχερή και αποτελεσματική χρησιμοποίηση των δυνατοτήτων του επεξεργαστή.

Επισημαίνοντας ότι ο κωδικός αναγνώρισης χρήστη (loggin) των συνδέσεων σε σύστημα μεταγωγής πακέτων δεδομένων διαφέρει από αυτόν των συνδέσεων Internet) μέσω της διεύθυνσης telnet, eurobase, lu).

Ότι περνούν και δύο μήνες ακόμη μεταξύ της δημοσιεύσεως ενός εγγράφου και της εισαγωγής του στην τράπεζα δεδομένων, καθιστώντας άχρηστη την πληροφορική αναζήτηση έναντι της αναζήτησης του εγγράφου τυπωμένου σε χαρτί.

Ερωτάται η Επιτροπή:

1. Εάν έχει την πρόθεση ή αν σχεδιάζει να ενιαιοποιήσει όλες τις τράπεζες δεδομένων υπό ένα και μοναδικό τύπο επεξεργαστή και σύστημα αναζήτησης το οποίο να απαιτεί μια ενιαία μέθοδο.

2. Εάν προβλέπεται ή βρίσκεται σε εξέλιξη μια νέα διασύνδεση η οποία θα επιτρέπει στον χρήστη της τράπεζας δεδομένων να εκμεταλλεύεται πλήρως τις δυνατότητες του επεξεργαστή χωρίς να είναι υποχρεωμένος να απομνημονεύει δεκάδες διαφορετικών εντολών.

3. Εάν προβλέπεται η ένταξη και η ενιαιοποίηση μέσω πρόσβασης RCP (SPN) και Internet και εάν για την τελευταία περίπτωση έχει εξετασθεί η δημιουργία γραφικής διασύνδεσης.

4. Εάν έχει εξετασθεί το θέμα του κατά πόσον είναι πλήρεις οι βάσεις δεδομένων καθώς και η συντόμευση του χρόνου μεταξύ δημοσίευσης των εγγράφων και εισαγωγής τους στην τράπεζα δεδομένων.

Απάντηση του κ. Santer εξ ονόματος της Επιτροπής (13 Σεπτεμβρίου 1996)

Η Επιτροπή γνωρίζει ότι υπάρχουν διαφορές μεταξύ των βάσεων δεδομένων της Κοινότητας, όπως επισημαίνεται από το Αξιότιμο Μέλος του Κοινοβουλίου.

Η ποικιλία αυτή προκύπτει όχι μόνο από το γεγονός ότι παρουσιάζουν μεγάλη ποικιλία τα θέματα που καλύπτουν οι βάσεις διανομής (έγγραφα, στατιστικές, προϋπολογισμός) αλλά και από τις τεχνικές που ήταν διαθέσιμες τη στιγμή της δημιουργίας κάθε βάσης. Λόγω της ποικιλίας των διαχειριζόμενων δεδομένων, από άποψη ποσότητας, τυπολογίας και χρήσης, ενιαιοποίηση μπορεί να γίνει μόνο εάν διασφαλιστούν οι ιδιαίτερες λειτουργίες κάθε βάσης δεδομένων.

Λόγω αυτής της κατάστασης, η Επιτροπή έχει κάνει πολυάριθμες προσπάθειες από πολλά χρόνια για τη βελτίωση της πρόσβασης σ' αυτές τις βάσεις δεδομένων. Για το λόγο αυτό οι βάσεις Rapid, Info92, Eurocron, Eclas, Ted και πρόσφατα Celex και Scad, εφοδιάστηκαν με διεπαφές αναζήτησης με μενού.

Τελευταία, το φαινόμενο Internet και οι σχετικές τεχνολογίες επέτρεψαν μία ριζικότερη εναρμόνιση των διεπαφών των χρηστών και μια ευκολότερη μετάβαση από τη μία βάση στην άλλη. Η Επιτροπή αποδίδει πολύ μεγάλη προσοχή στο γεγονός αυτό και έχει ήδη κάνει τις πρώτες ενέργειες προς την κατεύθυνση αυτή. Για παράδειγμα, οι διεπαφές γραφικών WWW δημιουργήθηκαν για τις βάσεις της Ted και Celex και δοκιμάζονται προς το παρόν. Για τις άλλες βάσεις που χρησιμοποιούνται περισσότερο (Rapid, Info92, Scad), η ανάπτυξη τέτοιων διεπαφών γίνεται τώρα ή βρίσκεται στο στάδιο του προγραμματισμού. Οι εργασίες εν τούτοις περιορίζονται αφενός από τα μέσα που μπορούν να διατεθούν γι' αυτόν τον εκσυγχρονισμό και αφετέρου από την ανάγκη διατήρησης της κληρονομιάς των συγκεντρωμένων εδώ και πολλά χρόνια δεδομένων στις υφιστάμενες βάσεις.

Κατά συνέπεια:

1. Η εναρμόνιση των διεπαφών αναζήτησης αποτελεί στόχο της Επιτροπής, η εφαρμογή του οποίου θα γίνει σταδιακά και θα πρέπει να ληφθούν υπόψη τα ιδιαίτερα χαρακτηριστικά των διάφορων τύπων των διαθέσιμων δεδομένων.

2. Ένας από τους στόχους αυτής της εναρμόνισης θα είναι να μην υποχρεούται ο χρήστης να γνωρίζει μία μεγάλη ποικιλία γλωσσών και συστημάτων αναζήτησης.

3. Η πρόσβαση τις δημόσιες βάσεις δεδομένων στους εξυπηρετητές Eurobases και Echo είναι δυνατή μέσω των δικτύων Internet (telnet) και PSDN με τον ίδιο κωδικό πρόσβασης (user-id). Μόλις θα αρχίσουν να χρησιμοποιούνται οι προαναφερόμενες διεπαφές γραφικών η πρόσβαση στις σχετικές βάσεις δεδομένων θα είναι επίσης δυνατή μέσω του WWW (γραφική σύνδεση μέσω μίας διεύθυνσης HTTP με το Internet).

4. Η Επιτροπή κάνει προσπάθειες για την πλήρη κάλυψη και το γρήγορο εκσυγχρονισμό των βάσεων δεδομένων. Οι δυνατότητες εναρμόμισης που παρουσιάζονται τώρα μέσω του Internet αποτελούν την κατάλληλη ευκαιρία για τη βελτίωση της κάλυψης που παρέχουν οι τωρινές βάσεις ώστε να είναι συμπληρωματικές. Έτσι π.χ.:

α) Ο εξυπηρετητής Europa, που βρίσκεται στο στάδιο της κατασκευής, φιλοδοξεί να καλύψει το σύνολο των κοινοτικών δραστηριοτήτων και να παρέχει δυνατότητες προσπέλασης σε πιό ειδικευμένους εξυπηρετητές.

β) Οι τίτλοι και οι βιβλιογραφικές παραπομπές της Επίσημης Εφημερίδας, τεύχη C και L, διατίθενται την ίδια ημέρα στη βάση δεδομένων Abel και το πλήρες κείμενο της Επίσημης Εφημερίδας τεύχος S (προσκλήσεις υποβολής προσφορών) είναι διαθέσιμο ταυτόχρονα στη βάση δεδομένων Ted.

γ) Η βάση δεδομένων Celex περιλαμβάνει τα έγγραφα που δημοσιεύονται στην Επίσημη Εφημερίδα κατά μέσο όρο δέκα ημέρες μετά τη δημοσίευσή τους καθώς και τις αποφάσεις του Δικαστηρίου κατά μέσο όρο δύο εβδομάδες μετά την έκδοσή τους, δηλαδή πριν ακόμη δημοσιευθούν στη συλλογή της νομολογίας. Ο έλεγχος και η ενσωμάτωση των εγγράφων που λείπουν στη βάση δεδομένων Celex βρίσκεται στο στάδιο της πραγματοποίησης.

δ) Οι ανακοινώσεις τύπου της Επιτροπής και των άλλων οργάνων διατίθενται όλες τις ημέρες στη βάση δεδομένων Rapid.

ε) Για τα θέματα που έχουν σχέση με την ηλεκτρονική διανομή των επίσημων εγγράφων, ο Europa πρέπει να συνδεθεί με τον εξυπηρετητή Eudor.

Τέλος, στο πλαίσιο του προγράμματος IDA (ανταλλαγή δεδομένων μεταξύ των διοικήσεων) και ειδικότερα του σχεδίου «ηλεκτρονικό σύστημα ανταλλαγής - νομοθεσία (SEI - LEG)», τα όργανα έχουν αναλάβει κοινές προσπάθειες με στόχο τη μείωση του διαστήματος που διαρρέει από τότε που εγκρίνεται ένα έγγραφο σε χαρτί μέχρι να είναι διαθέσιμο μέσω ηλεκτρονικών υπολογιστών. Οι ενέργειες αυτές απαιτούν την έγκριση κοινών κανόνων για την παραγωγή και την κυκλοφορία των εγγράφων.